চলতি অর্থবছরে বাংলাদেশের জিডিপি প্রবৃদ্ধি ৬ দশমিক ১ শতাংশ: এডিবি
রপ্তানির ওপর নির্ভর করে ২০২৩-২৪ অর্থবছরে বাংলাদেশের অর্থনৈতিক প্রবৃদ্ধি ছয় দশমিক এক শতাংশ হবে বলে এডিবির পূর্বাভাসে বলা হয়েছে।
আগামী অর্থবছরে বাংলাদেশের মোট দেশজ উৎপাদনের (জিডিপি) প্রবৃদ্ধি ছয় দশমিক ছয় শতাংশ বাড়তে পারে বলে জানিয়েছে ম্যানিলাভিত্তিক এই ঋণদাতা প্রতিষ্ঠানটি।
বৈশ্বিক চাহিদা কম হওয়া সত্ত্বেও ডলার সংকটের কারণে রপ্তানিকারকরা স্থানীয় সুতা ও কাপড় ব্যবহার করায় বাংলাদেশের তৈরি পোশাক রপ্তানি বৃদ্ধি অব্যাহত থাকবে।
২০২৪ সালের জন্য দেওয়া পূর্বাভাস ২০২৩ সালের জুন পর্যন্ত বছরে পাঁচ দশমিক আট শতাংশ জিডিপি প্রবৃদ্ধির তুলনায় বেশি।
এডিবি আরও বলছে, চলতি অর্থবছরে গড় মূল্যস্ফীতি আট দশমিক চার শতাংশে নেমে আসবে এবং বেসরকারি পর্যায়ে ক্রয়ক্ষমতা বাড়বে।
চলতি বছর ভারতের সাত শতাংশ জিডিপি প্রবৃদ্ধির পর দক্ষিণ এশিয়ায় বাংলাদেশে দ্বিতীয় সর্বোচ্চ জিডিপি প্রবৃদ্ধি হবে বলে পূর্বাভাসে বলা হয়েছে।
এডিবির এই পূর্বাভাসের কয়েকদিন আগে বাংলাদেশ পরিসংখ্যান ব্যুরো বলেছে, ২০২৩-২৪ অর্থবছরের অক্টোবর-ডিসেম্বর প্রান্তিকে অর্থনৈতিক প্রবৃদ্ধি অর্ধেক হয়ে তিন দশমিক ৭৮ শতাংশে নেমে এসেছে। এটি তিন ত্রৈমাসিকের মধ্যে সবচেয়ে কম। কারণ অভ্যন্তরীণ খরচ কমে যাওয়ায় উৎপাদন প্রবৃদ্ধি দ্রুত কমেছে।
ওই ত্রৈমাসিকে পরিষেবা খাতের প্রবৃদ্ধিও অর্ধেকে নেমে এসেছে।
চলতি মাসের শুরুতে বিশ্বব্যাংক বলেছিল, দক্ষিণ এশিয়ায় দ্বিতীয় বৃহত্তম অর্থনীতির দেশ বাংলাদেশ উচ্চ মূল্যস্ফীতির কারণে বেসরকারি ক্রয়ক্ষমতা কমে যাওয়ায় প্রবৃদ্ধি কমবে।
২০২৩-২৪ অর্থবছরে বাংলাদেশের জিডিপি প্রবৃদ্ধি হবে পাঁচ দশমিক ৬ শতাংশ। এটি করোনার আগের দশকের প্রবৃদ্ধির হার ছয় দশমিক ছয় শতাংশের চেয়ে কম।
সংস্থাটি আরও বলেছে, আগামী ২০২৪-২৫ অর্থবছরে বাংলাদেশের জিডিপি প্রবৃদ্ধি পাঁচ দশমিক সাত শতাংশ হবে বলে ধারণা করা হচ্ছে।

রপ্তানির ওপর নির্ভর করে ২০২৩-২৪ অর্থবছরে বাংলাদেশের অর্থনৈতিক প্রবৃদ্ধি ছয় দশমিক এক শতাংশ হবে বলে এডিবির পূর্বাভাসে বলা হয়েছে।